+-----------------------------------------------------------------------+
| ปัจจัยความเสี่ยง                                                          |
+-----------------------------------------------------------------------+

1. ความเสี่ยงด้านการเงิน

1.1 ความเสี่ยงด้านสภาพคล่อง

บริษัทจำหน่ายสินค้าและจัดหาปัจจัยการผลิตภายใต้เงื่อนไขเงินสดและการให้และรับสินเชื่อ
ดังนั้นบริษัทจึงมีความเสี่ยงจากการไม่สามารถจัดสรรเงินทุนหมุนเวียนให้เพียงพอในการชำระหนี้ทั้งระยะสั้นและระยะยาว
บริษัทบริหารความเสี่ยงดังกล่าวโดยการบริหารเงินทุนหมุนเวียนให้มีประสิทธิภาพโดยรักษาระดับของเงินสดและรายการเทียบเท่าเงินสดให้พอเพียงต่อการดำเนินงานของกิจการ
มีการบริหารลูกหนี้และสินค้าคงคลังให้อยู่ในปริมาณที่เหมาะสม
มีการจัดสรรเงินทุนระยะยาวเพื่อรองรับการลงทุนในสินทรัพย์ถาวรอย่างพอเพียง
และมีวงเงินสินเชื่อจากสถาบันการเงินในรูปแบบต่าง ๆ เพื่อรองรับความผันผวนในอนาคต

1.2 ความเสี่ยงจากความผันผวนของอัตราแลกเปลี่ยนเงินตราต่างประเทศ

 บริษัทได้ส่งสินค้าออกจำหน่ายในต่างประเทศเป็นสัดส่วนที่สูงซึ่งทำให้มีรายได้เป็นเงินตราต่างประเทศสกุลดอลลาร์สหรัฐอเมริกา และสกุลหลักอื่น ๆ ดังนั้นความผันผวนของอัตราแลกเปลี่ยนเงินตราต่างประเทศจึงมีผลกระทบโดยตรงต่อผลประกอบการของบริษัท บริษัทได้บริหารความเสี่ยงเพื่อลดผลกระทบดังกล่าว โดยการติดตามสถานการณ์ตลาดเงินระหว่างประเทศอย่างใกล้ชิด และกำหนดนโยบายให้มีการทำสัญญาซื้อขายเงินตราต่างประเทศล่วงหน้า ซึ่งจะมีอายุไม่เกิน 1 ปี เพื่อป้องกันความเสี่ยงดังกล่าว

1.3 ความเสี่ยงด้านการให้สินเชื่อ

บริษัทได้จำหน่ายสินค้าภายใต้เงื่อนไขสินเชื่อทั้งในประเทศและต่างประเทศ
จึงมีความเสี่ยงที่ลูกค้าหรือคู่สัญญาไม่สามารถชำระหนี้แก่บริษัทตามเงื่อนไขที่ตกลงไว้เมื่อครบกำหนด
บริษัทควบคุมความเสี่ยงดังกล่าวโดยกำหนดนโยบายสินเชื่อให้มีการวิเคราะห์และทบทวนฐานะทางการเงินของลูกค้าอย่างสม่ำเสมอ
มีการให้ลูกค้าวางหลักประกันวงเงินสินเชื่อในรายที่มีความเสี่ยงสูง
สำหรับลูกค้าต่างประเทศจะมีการขายภายใต้เงื่อนไข L/C ทั้งนี้ ณ
วันที่ในงบดุลบริษัทประเมินว่าไม่มีความเสี่ยงจากการให้สินเชื่อที่เป็นสาระสำคัญ
ความเสี่ยงทางด้านสินเชื่อแสดงไว้ในราคาตามบัญชีของสินทรัพย์ทางการเงินแต่ละรายการ ณ
วันที่ในงบดุล

1.4 ความเสี่ยงจากการเปลี่ยนแปลงอัตราดอกเบี้ย

บริษัทมีการกู้ยืมเงินจากสถาบันการเงินทั้งระยะสั้นเพื่อเป็นเงินทุนหมุนเวียน
และระยะยาวเพื่อลงทุนในสินทรัพย์ถาวร ซึ่งมีภาระชำระดอกเบี้ยในอัตราตลาดแบบลอยตัวทั้งหมด
ดังนั้นการเปลี่ยนแปลงของอัตราดอกเบี้ยในอนาคตอาจส่งผลต่อผลประกอบการของบริษัท
บริษัทได้ดำเนินการในการลดผลกระทบดังกล่าวโดยมีการทำสัญญาซื้อขายล่วงหน้าเพื่อเปลี่ยนอัตราดอกเบี้ยลอยตัวเป็นอัตราดอกเบี้ยคงที่ในสินเชื่อระยะยาวสำหรับบางวงเงิน
รวมทั้งจัดหาและใช้วงเงินสินเชื่อจากหลายสถาบันที่มีต้นทุนรวมต่ำที่สุด

2. ความเสี่ยงด้านการตลาด

เนื่องจากอุตสาหกรรมผลิตภาชนะแก้วสำหรับใช้บนโต๊ะอาหารมีผู้ผลิตมากรายทั้งในและต่างประเทศ
โดยเฉพาะอย่างยิ่งในตลาดต่างประเทศนั้นมีการแข่งขันสูงในบางตลาดราคาเป็นกลยุทธ์หลักในการทำตลาด
จึงมีโอกาสที่บริษัทอาจจำหน่ายสินค้าได้ต่ำกว่าเป้าหมายที่กำหนด
บริษัทได้มีมาตรการเพื่อรองรับความเสี่ยงดังกล่าวโดยมีการออกแบบและพัฒนาผลิตภัณฑ์ใหม่ออกสู่ตลาดอย่างต่อเนื่อง
มีการส่งเสริมการขายเพื่อสร้างตราสินค้าอย่างสม่ำเสมอโดยการลงโฆษณาและประชาสัมพันธ์ในนิตยสารชั้นนำ
เข้าร่วมงานแสดงสินค้าทั้งในและต่างประเทศอย่างต่อเนื่องตลอดปี
มีการจัดหาและพัฒนาทีมการขายและการตลาดให้มีความสามารถและรอบรู้
รวมทั้งเน้นย้ำการเพิ่มความแข็งแกร่งของช่องทางการจัดจำหน่ายและสร้างความสัมพันธ์ที่ดีกับผู้แทนจำหน่ายในตลาดหลัก

3. ความเสี่ยงด้านการผลิต

วัตถุดิบส่วนใหญ่ที่ใช้ในการผลิตนั้น
บริษัทจัดหาได้จากแหล่งวัตถุดิบภายในประเทศและจากบริษัทตัวแทนนำเข้า
ที่ผ่านมาราคาวัตถุดิบมีความผันผวนในระดับที่ควบคุมได้
แต่เนื่องจากการผลิตแก้วมีความต้องการใช้พลังงานสูง
ความเพิ่มขึ้นของราคาพลังงานโดยเฉพาะอย่างยิ่งราคาก๊าซธรรมชาติและราคาก๊าซปิโตรเลียมเหลวจึงส่งผลกระทบโดยตรงต่อต้นทุนการผลิต
บริษัทได้ตระหนักถึงผลดังกล่าวจึงมีการวางแผนการใช้และการปรับปรุงประสิทธิภาพของเครื่องจักรอย่างต่อเนื่อง
เน้นกระบวนการประหยัดพลังงานในทุกขั้นตอนการผลิต ลดจำนวนของเสีย
และรวมถึงการผลิตสินค้าให้ตรงตามมาตรฐานคุณภาพที่ลูกค้าคาดหวัง

นอกจากนี้อะไหล่และส่วนประกอบของเครื่องจักรและอุปกรณ์ส่วนใหญ่ต้องมีการนำเข้าจากผู้ผลิตในต่างประเทศ
บริษัทได้มีการพัฒนาอย่างต่อเนื่องในด้านความรู้และทักษะของช่างและวิศวกรทำให้สามารถใช้งานอุปกรณ์และเครื่องจักรได้อย่างเต็มประสิทธิภาพและยืดระยะเวลาการใช้งานไปได้นานขึ้น

4. ความเสี่ยงจากการมีผู้ถือหุ้นรายใหญ่

เนื่องจากครอบครัวอัสสกุลถือครองหุ้นของบริษัทเป็นจำนวนรวมกันมากกว่าร้อยละ 50
จึงอาจจะควบคุมเสียงข้างมากในการออกเสียงลงมติในที่ประชุมผู้ถือหุ้นได้
อย่างไรก็ตามบริษัทได้ประกาศใช้หลักเกณฑ์การกำกับดูแลกิจการตามหลักบรรษัทภิบาล (Corporate
Governance Guidelines) จริยธรรมในการดำเนินธุรกิจ (Code of Corporate Conduct)
และจรรยาบรรณของกรรมการบริษัท (Code of Conduct for Directors)
เพื่อเป็นแนวทางให้คณะกรรมการบริษัทปฏิบัติหน้าที่กำกับดูแลกิจการของบริษัทไปในแนวทางที่เป็นธรรมต่อผู้มีส่วนได้เสียทุกฝ่าย
มีความสุจริต โปร่งใส ถูกต้องตามกฎหมาย และรับผิดชอบต่อสังคม